Liisa-Ly Pakosta

Justiits- ja digiminister

info@just.ee

 Teie: 14.11.2024 nr 8-3/5169-11

 Meie: Kuupäev digitaalallkirjas 1-8-2-24-198

**Arvamus Justiitsministeeriumile esitatud ettepanekutele kohtumenetluse tõhustamiseks**

MTÜ Lastekaitse Liit esitab arvamuse Justiitsministeeriumile esitatud ettepanekutele kohtumenetluse tõhustamiseks. Antud ettepanekud muudatusteks puudutavad otseselt lapsi ja mõjutavad just haavatavatesse sihtgruppidesse kuuluvate laste heaolu ning toimetulekut. Siinjuures on paslik meenutada Eesti suhtes 1991. aastast kehtivat ÜRO Lapse õiguste konventsiooni ühte aluspõhimõtet, et kõik otsused peavad lähtuma lapse parimatest huvidest. Seetõttu on kahetsusväärne, et Justiitsministeerium ei ole kaasanud MTÜ Lastekaitse Liitu või teisi lapsi ja peresid esindavaid huvikaitseorganisatsioone ning meile ei ole saadetud ka 14.11 Justiitsministeeriumi poolt väljaläinud üleskutset arvamuse avaldamiseks.

Justiitsministeeriumile esitatud ettepanekutes tehakse ettepanek täiendada perehüvitiste seadust paragrahviga 501 ja sätestada menetlusvälise elatisabi suurus ühele lapsele kuni 100 eurot kalendrikuus, mis on vaid pool tavapärasest elatisabi summast ning mis seab antud muudatusest mõjutatud sihtgrupi ebavõrdsesse seisu. Elatisabi eesmärk on katta eri vanuses laste põhivajadusi, mis Laste vajaduste uuringu järgi on 200 eurot miinimum ning 100- eurone toetus ei kata ära lapse baasvajadusi. Lastekaitse Liit ei toeta antud ettepanekut, kuna see ei ole kooskõlas võrdsusõigusega, proportsionaalne, ega taga Eestis iga lapse võrdset kohtlemist.

Lisaks on tehtud Justiitsministeeriumile ettepaneku muuta Riigi õigusabi seadust ja tõsta riigi õigusabi saamise lävendit selliselt, et riigi õigusabi ei saaks need isikud, kelle kulud õigusteenusele ei ületa eeldatavasti taotleja kolmekordset keskmist ühe kuu sissetulekut senise kahekordse asemel. Lastekaitse Liit peab antud lävendi tõstmist ebamõistlikuks, kuna see läheb vastuollu riigi õigusabi eesmärgiga toetada vähekindlustatud ja teiste haavatavas olukorras inimeste õigusabiteenuste kättesaadavust. Lastekaitse Liit on seisukohal, et eelarvekärped ei tohi toimuda vähekindlustatud inimeste ja perede arvelt.

Loodame igakülgsele koostööle ning oleme valmis edaspidi jätkuvalt protsessi panustama.

Lugupidamisega

/*allkirjastatud digitaalselt*/

Varje Ojala

MTÜ Lastekaitse Liit juhatuse liige

Helen Saarnik helen.saarnik@lastekaitseliit.ee